31998R2648
L 335/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2648/98 НА КОМИСИЯТА
от 9 декември 1998 година
за изменение на Регламент (ЕО) № 1445/95 относно правила за прилагане на режима на вносни и износни лицензии в сектора на говеждото и телешкото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕО) № 1633/98 (2), и по-специално член 9 от него,
като има предвид, че член 2, параграф 2 от Регламент (ЕО) № 1445/95 на Комисията от 26 юни 1995 г. относно правила за прилагане на режима на вносни и износни лицензии в сектора на говеждото и телешкото месо и за отмяна на Регламент (EИО) № 2377/80 (3), последно изменен с Регламент (ЕО) № 2365/98 (4), предвижда заявлението за издаване на лицензия и вносната лицензия относно живите животни от рода на едрия рогат добитък, чието тегло не надвишава 160 кг, да съдържат в клетка 7 името на страната, от която е внесено месото;
като има предвид, че за различните вносни квоти относно телетата, в регламентите, определящи правилата за прилагане, е уточнено каква информация трябва да се съдържа в заявлението за издаване на лицензия и във вносната лицензия; като има предвид, че е необходимо да се ограничи прилагането на член 2, параграф 2 от Регламент (ЕО) № 1445/95 спрямо вноса извън тези квоти;
като има предвид, че съгласно приложение III „Здравен сертификат“ от Решение 98/372/ЕО на Комисията от 29 май 1998 г. относно ветеринарно-санитарните условия и здравните сертификати, изисквани при вноса на живи животни от рода на едрия рогат добитък и на свине от някои европейски страни (5) и съгласно приложение „Здравен сертификат“ от сходните решения относно живите животни от рода на едрия рогат добитък с произход от някои трети страни, основаващи се на Директива 72/462/ЕИО на Съвета от 12 декември 1972 г. относно санитарните и ветеринарномедицинските проблеми при внос на животни от рода на едрия рогат добитък, овце, кози и свине и на прясно месо или на месни продукти от трети страни (6), последно изменена с Директива 97/79/ЕО (7), оригиналът на здравния сертификат трябва да придружава животните от рода на едрия рогат добитък до граничния инспекционен пункт;
като има предвид, че за да се позволи по-добро управление на вноса на телета извън квотите, е необходимо, от една страна, за всички телета до 300 кг, включени във вносната лицензия, в клетка 7 да се посочва страната, от която те се внасят, а в клетка 8 да се указва страната на произхода им, която трябва да съответства на страната, която ги изнася, записана в здравния сертификат, представен в приложението към горепосочените решения, и от друга страна, при поставянето им в режим на свободно движение, да се проверява съответствието на отбелязаната във вносната лицензия страна на произход със страната износител, която фигурира в оригинала или копието на здравния сертификат, и да се отказва горепосоченото поставяне в режим на свободно движение в случай на несъответствие между тези две наименования на страни;
като има предвид, че мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Член 2, параграф 2 от Регламент (ЕО) № 1445/95 се заменя със следния текст:
„2. За вноса на продуктите, включени в кодове по КН от 0102 90 05 до 0102 90 49, с изключение на вносните квоти за живите животни от рода на едрия рогат добитък, които се регулират от съответните регламенти, определящи правилата за тяхното прилагане, заявлението за издаване на вносна лицензия и самата лицензия трябва да съдържат:
a)
в клетка 7 - наименованието на страната, от която се внасят продуктите;
б)
в клетка 8 - наименованието на страната на произход, която съответства на страната износител по смисъла на приложение III „Здравен сертификат“ към Решение 98/372/ЕО и по смисъла на приложение „Здравен сертификат“ от сходните решения за живите животни от рода на едрия рогат добитък, внасяни от някои трети страни, основаващи се на Директива 72/462/ЕИО. Лицензията задължава вносът да се извърши от тази страна;
в)
в клетка 20 - следния текст:
„Страната на произход, фигурираща в клетка 8, съответства на страната износител, посочена в оригинала или в копието на здравния сертификат.“
Поставянето в режим на свободно движение на посочените по-горе животни става след представянето на оригинала на здравния сертификат или на негово копие, надлежно заверено от граничния инспекционен пункт на Общността, и при условие че страната издател съвпада със страната, фигурираща в клетка 8 от вносната лицензия.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага спрямо лицензиите, за които се подава заявление от 14 декември 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 декември 1998 година.